**Dôvodová správa.**

**Všeobecná časť.**

Navrhovaná zmena zákona 245/2008 o výchove a vzdelávaní (školský zákon) v znení neskorších úprav odstraňuje prílišnú tvrdosť platného zákona. Podľa súčasnej platnej úpravy, žiak, ktorý dosiahne priemer horší ako 2,0 z predmetov, ktoré nie sú výchovné, nemôže študovať na gymnáziu, bilingválnom gymnáziu a žiak, ktorý dosiahne priemer horší ako 2,75 z predmetov, ktoré nie sú výchovné, nemôže študovať na strednej odbornej škole program úplného stredného odborného vzdelávania. V praxi takto tvrdá formulácia zákona znamená, že žiak, ktorý prejavuje i mimoriadny talent v iných predmetoch bude mať znemožnené stredoškolské vzdelanie s maturitou. Nevyhovujúci priemer na prijatie na strednú školu môže byť zapríčinený aj inými dôvodmi – napríklad dlhodobá zdravotná indispozícia – pričom žiak je schopný preukázať pri komisionálnej skúške, že učivo dobehol a má podstatne lepšie vedomosti. Preto sa v právnej úprave predloženej novely školského zákona umožňuje udeliť výnimku z uvedenej podmienky prijatia na štúdium na strednej škole. Podmienky pre udelenie výnimky stanoví minister školstva všeobecne záväzným právnym predpisom.

Návrh zákona je v súlade s Ústavou SR, ústavnými zákonmi SR, platným právnym poriadkom SR, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je SR viazaná.

**Osobitná časť.**

K bodu 1:

V novom odseku (15) sa stanovuje rozsah výnimky z predpokladov prijatia na strednú školu. Odstraňuje sa tvrdosť zákona, ktorá neumožní žiakovi študovať na strednej škole, ak nedosiahol požadovaný priemer známok.

K bodu 2:

Stanovuje sa účinnosť zákona tak, aby minister mohol vydať všeobecne záväzný predpis o podmienkach pre udelenie výnimky pred prvým uplatnením tvrdosti zákona.